30.5.2023
EL
Επίσημη Εφημερίδα της Ευρωπαϊκής Ένωσης
C 188/77
6. παροτρύνει τον Ευρωπαϊκό Οργανισμό Χημικών Προϊόντων (ECHA) ή, κατά περίπτωση, άλλα καθ’ ύλην αρμόδια ευρωπαϊκή αρχή να ακολουθεί ενιαία μέθοδο ανίχνευσης αμιαντούχων προϊόντων.
Θα ήταν επιθυμητή η ύπαρξη ενός μητρώου προϊόντων που δυνητικά περιέχουν αμίαντο, έτσι ώστε να διευκολύνεται ο έγκαιρος εντοπισμός του στα κράτη μέλη.
Με το ίδιο σκεπτικό, επικροτεί την πρόταση της Ευρωπαϊκής Επιτροπής περί ανάληψης νομοθετικής πρωτοβουλίας με τίτλο «Έλεγχος, καταγραφή και παρακολούθηση του αμιάντου», με στόχο τη σύγκλιση των σχετικών προσπαθειών ανά τα κράτη μέλη.
Η καθιέρωση υποχρεωτικού ελέγχου και καταγραφής του αμιάντου στα κτίρια και η χάραξη εθνικών στρατηγικών για την αφαίρεσή του θα πρέπει να οδηγήσουν στην εφαρμογή συντονισμένης και συγκρίσιμης προσέγγισης σε ολόκληρη την ΕΕ, με σκοπό ένα ασφαλέστερο περιβάλλον και υψηλότερο επίπεδο προστασίας των κατοίκων της ΕΕ.
Στην οδηγία θα πρέπει επίσης να εξασφαλίζεται η απαραίτητη προστασία όσων παρέχουν υπηρεσίες έκτακτης ανάγκης (συμπεριλαμβανομένων των πυροσβεστών, της αστυνομίας, του ιατρικού προσωπικού και των διασωστών) από τους κινδύνους που ενέχει η έκθεση στον αμίαντο, με τον καταρτισμό επικαιροποιημένης και προσπελάσιμης βάσης δεδομένων που θα περιέχει αξιόπιστα δεδομένα σχετικά με τις υποδομές με επιβεβαιωμένη ή πιθανή παρουσία αμιάντου· 7. παρατηρεί ότι, για να στεφθεί με επιτυχία η οδηγία, τα κράτη μέλη και τα θεσμικά όργανα της ΕΕ θα πρέπει να μεριμνήσουν για την ενεργό συμμετοχή των οργανισμών τοπικής αυτοδιοίκησης σε όλα τα στάδια του συντονισμού και της εφαρμογής της τροποποιημένης οδηγίας· 8.
υποστηρίζει τη θέσπιση κοινού πλαισίου της ΕΕ για τη διευκόλυνση του εντοπισμού και της επακόλουθης ασφαλούς αφαίρεσης του αμιάντου που περιέχουν τα κτίρια στην ΕΕ.
Εισηγείται στην Ευρωπαϊκή Επιτροπή και στα κράτη μέλη να σχεδιάσουν και να ενθαρρύνουν την κοινή, συστημική και συστηματική προσπάθεια επίλυσης του προβλήματος του αμιάντου (από τη μέθοδο απογραφής, τις ενημερωτικές και εκπαιδευτικές εκστρατείες, τα προγράμματα συνδρομής των κατοίκων, των επιχειρηματιών και των οργανισμών τοπικής αυτοδιοίκησης για την αφαίρεση του αμιάντου έως λύσεις για την προστασία της δημόσιας υγείας και την αποθήκευση του αμιάντου)· 9. σημειώνει με ανησυχία ότι σε ορισμένα κράτη μέλη της ΕΕ οποιοσδήποτε μπορεί να αποξηλώνει προϊόντα αμιάντου.
Επισημαίνει ότι, δεδομένου ότι η εκπαίδευση των εργαζομένων είναι απαραίτητη για την πρόληψη των κινδύνων από την επαγγελματική έκθεση στον αμίαντο, απαιτούνται ενωσιακές κατευθυντήριες γραμμές για την πιστοποίηση απόκτησης των απαιτούμενων δεξιοτήτων, με μέλημα την εφαρμογή των ίδιων προτύπων σε ολόκληρη την ΕΕ.
Ζητεί, ως εκ τούτου, τη χάραξη ενωσιακών κατευθυντήριων γραμμών σχετικών με την πιστοποίηση των δεξιοτήτων που θα πρέπει να έχουν οι εργαζόμενοι για την ασφαλή αφαίρεση των αμιαντούχων υλικών· 10.
εισηγείται στην Ευρωπαϊκή Επιτροπή να δημιουργήσει μηχανισμούς για την επιτάχυνση της αφαίρεσης του αμιάντου με ασφάλεια, με την ενίσχυση της ενημέρωσης, της εκπαίδευσης και της ασφάλειας των εργαζομένων και των κατοίκων μέσω αποτελεσματικών, ελκυστικών και εύληπτων εκπαιδευτικών και ενημερωτικών προγραμμάτων (μεταξύ άλλων μεταξύ των οργανισμών τοπικής αυτοδιοίκησης και των επαγγελματιών του κλάδου της υγείας)· 11. παρατηρεί ότι η οικολογική μετάβαση που επιδιώκεται από όλους και η φιλοδοξία της ΕΕ να αυξήσει το ποσοστό ανακαίνισης των κτιρίων μέσω της στρατηγικής του «Κύματος ανακαινίσεων» μπορεί ταυτόχρονα να αυξήσει την έκθεση στον αμίαντο, ιδίως των εργαζομένων στον κατασκευαστικό κλάδο.
Για τον λόγο αυτόν είναι αναγκαία η εξεύρεση λύσεων για να παρακολουθείται αποτελεσματικότερα η διαδικασία αφαίρεσης του αμιάντου και να προβλεφθεί ειδικό σύστημα ιατροφαρμακευ­ τικής περίθαλψης και θεραπείας των ασθενειών που οφείλονται στον αμίαντο (για τους εργαζομένους που απασχολούνται σήμερα ή εργάστηκαν κατά το παρελθόν σε κλάδους με έκθεση στον αμίαντο)· 12. εφιστά την προσοχή στην ανάγκη να ξεκινήσουν και να υποστηριχθούν οικονομικά οι καινοτόμες δραστηριότητες των κέντρων έρευνας και ανάπτυξης για την ασφαλή διάθεση, συντήρηση και αποθήκευση του αμιάντου (π.χ. μέσω του προγράμματος «Ορίζων»).
Στις περισσότερες χώρες, η αποθήκευση επικίνδυνων αποβλήτων εξακολουθεί να γίνεται σε χώρους υγειονομικής ταφής ή σε ειδικές εγκαταστάσεις αποθήκευσης αποβλήτων αμιάντου.
Η αύξηση του ρυθμού αφαίρεσης του αμιάντου συνεπάγεται σημαντική αύξηση του χώρου αποθήκευσης αυτού του επικίνδυνου ορυκτού.
Ταυτόχρονα, συνιστά τη δημιουργία ενός δικτύου πόλεων και περιφερειών που αντιμετωπίζουν αυτό το πρόβλημα και τις επιπτώσεις του αμιάντου.
Στόχος είναι η ανάπτυξη της συνεργασίας με την ανταλλαγή πρακτικών και τη δημιουργία συμπράξεων για την υλοποίηση κοινών διακρατικών ερευνητικών σχεδίων συγχρηματοδοτούμενων από την ΕΕ· 13. παρατηρεί ότι ο κύριος λόγος για τον αργό ρυθμό αφαίρεσης του αμιάντου είναι η επιδότηση μόνο της αποξήλωσης και της διάθεσης προϊόντων αμιάντου (ιδίως των στεγών με αμιαντοτσιμέντο τύπου ελενίτ).
Συχνά οι κάτοικοι δεν έχουν επαρκή οικονομικά μέσα για να επωμιστούν το κόστος των οικοδομικών υλικών και υπηρεσιών αντικατάστασης στεγών και, ως εκ τούτου, δεν κάνουν τέτοιες επενδύσεις.
Είναι αναγκαίο να θεσπιστούν νέοι μηχανισμοί παροχής επιδοτήσεων και λοιπών κίνητρων (π.χ. φορολογικές ελαφρύνσεις και επιδοτήσεις)· 14. στην προσπάθεια να προστατευτούν οι εργαζόμενοι που εκτίθενται στον αμίαντο και να ελαχιστοποιηθούν οι επιπτώσεις του στο περιβάλλον, συμφωνεί με το αίτημα υπέρ μιας ευρωπαϊκής στρατηγικής αφαίρεσης του αμιάντου βάσει της οποίας θα ακολουθείται μια συνολική προσέγγιση των διαφόρων πολιτικών και θα εφαρμόζονται συστημικές και αποτελεσματικές λύσεις σε όλα τα κράτη μέλη όσον αφορά τις μεθόδους απογραφής, εποπτείας, ασφαλούς διάθεσης, αποθήκευσης και εκπαίδευσης (κατάρτισης)·